Cegléd Város Polgármesterétől

2700 Cegléd, Kossuth tér 1.

Levélcím: 2701 Cegléd, Pf. 85.

Tel.: 06/53/511-400



|  |  |
| --- | --- |
| Ügyiratszám: C/39980-2/2025.  Előterjesztő: Dr. Csáky András polgármester  Szakmai előterjesztő: Dr. Gujka Attila irodavezető  Ügyintéző: Surányi Blanka | Tárgy: a szabadtéri műalkotások felmérésével kapcsolatos 353/2025. (IX.4.) Ök. határozat módosítása |

**ELŐTERJESZTÉS**

**Cegléd Város Önkormányzata Képviselő-testületének**

**2025. október 16-ai ülésére**

**Tisztelt Képviselő-testület!**

Cegléd Város Önkormányzatának Képviselő-testülete a 353/2025. (IX.4.) Ök. határozatában a Cegléd város közigazgatási területén elhelyezett szabadtéri műalkotások felméréséről döntött. A határozat szerint a felmérésnek ki kell terjednie a műalkotás tulajdonjogára, állagára, az esetlegesen felmerülő felújítási, illetve a rendszeres karbantartási munkák műszaki tartalmára, ezek becsült költségeire, illetve a kapcsolódóan javasolt költségeire. A határozat 3.) pontja szerint a javasolt döntésekről, felelősökről, határidőkről a Ceglédi Közös Önkormányzati Hivatal a VÁRVAG Nonprofit Kft.-vel készít intézkedési tervet.

A városban lévő szabadtéri műalkotások tulajdonjoga eltér egymástól (mely lehet: önkormányzati, egyházi, intézményi, magán, rendezetlen, ismeretlen), így arról pontos nyilvántartással sem az Önkormányzat, sem a VÁRVAG Nonprofit Kft. nem rendelkezik.

Reznák Erzsébet Cegléd Város Díszpolgára, nyugalmazott múzeumigazgató egy általa elkészített listát adott át számomra a város közigazgatási területén elhelyezett műalkotásokról. Segítségért fordultam a Kossuth Múzeum igazgatójához, Zakar József Úrhoz, aki arról tájékoztatott, hogy munkatársai részvételével vállalná a műalkotások számbavételét, állapotfelmérését, és egy sorrend felállítását a beavatkozások szükségességéről. Igazgató Úr arról is tájékoztatott, hogy a beavatkozások becsült költségekről nem fog tudni tájékoztatást adni, azt sok esetben csak az alkotó véleményének kikérése után, illetve megfelelő végzettségű szakember pl. szobrász-restaurátor árajánlata alapján lehet majd felelősséggel megállapítani, mely több időt vesz igénybe.

A fentiek alapján kérem a 353/2025. (IX.4.) Ök. határozat módosítását úgy, hogy abban a feladat végrehajtójaként a VÁRVAG Nonprofit Kft. helyett a Kossuth Múzeum szerepeljen, továbbá a határidő a 2025. decemberi testületi ülésre módosuljon.

Az előterjesztést az **Értéktár és Értékvédelmi Bizottság tárgyalja.** A bizottságok véleménye a Képviselő-testület ülésén helyben kerül kiosztásra, jegyzőkönyvi kivonat formájában.

A döntéshozatal a Magyarország helyi önkormányzatairól szóló 2011. évi CLXXXIX. törvény 46. § (1) bekezdése alapján, a (2) bekezdésben foglaltakra figyelemmel **nyilvános** ülés keretében, az 50. § és a *KT SzMSz 55.§ (1) bekezdése* és *59. §-*ának rendelkezései alapján **egyszerű többségű** szavazati arányt igényel.

Cegléd, 2025. október 6.

**Dr. Csáky András**

**polgármester**

**HATÁROZATI JAVASLAT**

**Cegléd Város Önkormányzatának Képviselő-testülete**

1. Módosítja a 353/2025. (IX.4.) Ök. határozatát, melynek 3. pontja helyébe a következő szöveg lép:
2. „Utasítja a Ceglédi Közös Önkormányzati Hivatalt és a Kossuth Múzeumot a felmérés elvégzésére, és intézkedési terv elkészítésére a Képviselő-testület decemberi rendes ülésére, melynek tartalmazni kell, különösen az egyes műalkotásokkal kapcsolatban javasolt döntéseket, felelősöket, határidőket.”
3. Utasítja a Közös Önkormányzati Hivatalt és a Kossuth Múzeumot a fentiek végrehajtásához szükséges intézkedésekre.

Határidő: azonnal Felelős: Dr. Csáky András

polgármester

A határozatról értesülnek:

1. CKÖH Beruházási és Közbiztonsági Iroda
2. Kossuth Múzeum – Zakar József igazgató
3. VÁRVAG Nonprofit Kft.

Az előterjesztést láttam:

Dr. Diósgyőri Gitta

címzetes főjegyző